钦定古今图书集成/明伦汇编/官常典/第714卷 > 索泮〈弟菱〉
## 钦定古今图书集成/明伦汇编/官常典/第714卷 > 索泮〈弟菱〉

按《晋书苻登载记》，泮字德林，敦煌人也。世为冠族。泮
少时游侠，及长，变节好学，有佐世才器。张天锡辅政，
以泮为冠军记室参军。天锡即位，拜司兵，历位禁中
录事，执法御掾，州府肃然，郡县改迹。迁羽林左监，有
勤干之称。出为中垒将军、西郡武威太守，典戎校尉。
政务宽和，戎夏怀其惠，天锡甚敬之。苻坚见而叹曰：
“凉州信多君子。”既而以泮河西德望，拜别驾。吕光既
克姑臧，泮固郡不降，光攻而获之。光曰：“孤既平西域，
将赴难京师。梁熙无状，绝孤归路。此朝廷之罪人。卿
何意阻郡固迷，自同元恶！”泮厉色责光曰：“将军受诏
讨叛寇，可受诏乱凉州邪？寡君何罪，而将军害之！泮
但苦力寡，不能固守以报君父之仇。岂如逆氐彭济，
望风反叛。主灭臣死，礼之常也。”乃就刑于市，神色不
变。弟菱，有隽才，仕张天锡，为执法中郎。穴从右监。苻
坚世至伏波将军、典农都尉。与泮俱被害。